หอการค้าวอนคลัง-ธปท.จับมือแก้บาทแข็ง
"ธนวรรธน์" ขอให้คลังและแบงก์ชาติเร่งออกมาตรการแก้ปัญหาเงินบาท ไม่ให้แข็งค่ากว่าประเทศเพื่อนบ้าน
9 พ.ค. 2556

"ธนวรรธน์" ขอให้คลังและแบงก์ชาติเร่งออกมาตรการแก้ปัญหาเงินบาท ไม่ให้แข็งค่ากว่าประเทศเพื่อนบ้าน
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า สถานการณ์ค่าเงินบาทในขณะนี้แม้จะอ่อนค่าลงมาเล็กน้อย อยู่ที่ระดับ 29.30 บาทต่อเหรียฐสหรัฐ แต่แนวโน้มในระยะต่อไปยังมีโอกาสแข็งค่าอยู่ จึงอยากให้กระทรวงการคลัง และธนาคารแห่งประเทศไทย ร่วมมือกันหามาตรการดูแลให้มีความชัดเจนและทันท่วงที ไม่ว่าจะเป็นการลดอัตราดอกเบี้ยนโยบาย หรือ จะออกมาตรการอื่นๆ ก็ตาม ก็ควรเร่งดำเนินการ เพื่อให้อัตราแลกเปลี่ยนเคลื่อนไหวใกล้เคียงกับประเทศเพื่อนบ้าน
ทั้งนี้ หากค่าเงินบาทภายใน 3 เดือน อยู่ที่ระดับไม่ต่ำกว่า 28.50 บาทต่อเหรียญสหรัฐ เชื่อว่า เศรษฐกิจไทยปีนี้จะขยายตัวได้ 5% แต่ถ้าค่าเงินบาทยังแข็งค่าต่อเนื่อง เมื่อรวมกับปัจจัยจากการฟื้นตัวทางเศรษฐกิจโลกไม่ดีขึ้น การส่งออกชะลอตัว หอการค้าไทย อาจจะพิจารณาปรับลดคาดการณ์อัตราการเติบโตทางเศรษฐกิจอีกครั้ง ขณะที่ตัวเลขการส่งออกในปีนี้ยังคาดว่าจะขยายตัวประมาณ 6-8%